ขึ้นเงินเดือนรสก.
พนักงานร่วม6.4หมื่นคนยิ้มร่าสคร.ศึกษาปรับให้คนจบป.ตรี
4 เม.ย. 2555

พนักงานร่วม6.4หมื่นคนยิ้มร่าสคร.ศึกษาปรับให้คนจบป.ตรี
สคร.จ่อคิวศึกษาปรับขึ้นเงินเดือนพนักงานรัฐวิสาหกิจที่จบปริญญาตรี จำนวน 6.4 หมื่นคน ที่เงินเดือนไม่ถึง 1.5 หมื่นบาท 
นายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สหภาพรัฐวิสาหกิจการไฟฟ้านครหลวง (กฟน.) ยื่นหนังสือถึง น.ส.ยิ่งลักษณ์ ชินวัตร นายกรัฐมนตรี เพื่อขอให้ปรับบัญชีโครงสร้างเงินเดือนพนักงานรัฐวิสาหกิจ เพื่อให้สอดคล้องกับอัตราเงินเดือนข้าราชการและค่าจ้างขั้นต่ำ หลังจากที่คณะรัฐมนตรีมีมติปรับขึ้นเงินเดือนข้าราชการปริญญาตรีที่จบใหม่เป็น 1.5 หมื่นบาท และค่าจ้างขั้นต่ำ 300 บาท แต่ไม่มีการพิจารณาในส่วนของรัฐวิสาหกิจ 
ผู้อำนวยการ สคร. กล่าวว่า ขณะนี้กระทรวงการคลังกำลังเร่งศึกษาแนวทางการปรับขึ้นเงินเดือนพนักงานรัฐวิสาหกิจที่จบปริญญาตรี ซึ่งมีเงินเดือนและรายได้ไม่ถึง 1.5 หมื่นบาท เพื่อให้สอดคล้องกับนโยบายของรัฐบาล โดยการพิจารณากรอบทั้งหมดจะต้องพิจารณาองค์ประกอบในหลายด้าน ทั้งผลประกอบการและงบประมาณของแต่ละหน่วยงานรัฐวิสาหกิจ เพราะการปรับขึ้นเงินเดือนจะเป็นภาระที่แต่ละหน่วยงานต้องแบกรับไว้ 
ปัจจุบันมีจำนวนพนักงานรัฐวิสาหกิจทุกแห่งทั่วประเทศอยู่ทั้งสิ้นร่วม 2.94 แสนคน ในจำนวนนี้มีผู้ที่มีเงินเดือนต่ำกว่า 1.5 หมื่นบาท อยู่ประมาณ 6.4 หมื่นคน ดังนั้นการพิจารณาปรับเงินเดือนขึ้นมาจะต้องดูสถานะขององค์กรประกอบด้วย
ทั้งนี้ ขอยืนยันว่า ในส่วนของอัตราเงินเดือนและค่าจ้างของพนักงานในหน่วยงานรัฐวิสาหกิจในปัจจุบันอยู่ในเกณฑ์ที่ดีกว่าของข้าราชการ ซึ่งหากคิดคร่าวๆ เฉลี่ยแล้วจะมีรายได้สูงกว่าประมาณ 30% ดังนั้นแม้ว่าข้าราชการจะมีการปรับขึ้นเงินเดือนสำหรับบุคคลที่จบปริญญาตรีใหม่เป็น 1.5 หมื่นบาทแล้ว ก็ยังมีรายได้สูงกว่า 
“ถ้าพูดกันตามข้อเท็จจริง ทุกวันนี้ข้าราชการได้รับอัตราเงินเดือนและค่าจ้างน้อยกว่าพนักงานรัฐวิสาหกิจในหลายๆ แห่งด้วยซ้ำไป และบางรัฐวิสาหกิจก็มีการจ่ายโบนัสให้ด้วย ส่วนการเรียกร้องในครั้งนี้ ไม่เข้าใจว่าต้องการอะไร แต่เมื่อมีการเรียกร้องกันเข้ามา หน่วยงานที่เกี่ยวข้องก็คงต้องเข้าไปดูแลข้อเท็จจริงเป็นอย่างไร” นายประสงค์ กล่าว
นายประสงค์ กล่าวอีกว่า ในส่วนของอัตราเงินเดือนและค่าจ้างของพนักงานรัฐวิสาหกิจนั้น จะมีหน่วยงานที่กำกับดูแลโดยตรงอยู่แล้ว ได้แก่ คณะกรรมการแรงงานสัมพันธ์ (ครส.) และคณะกรรมการค่าจ้างแรงงาน ซึ่งที่ผ่านมาก็ให้การดูแลอย่างเต็มที่แล้ว
สำหรับผลการจัดเก็บรายได้รัฐบาลเดือน ก.พ. 2555 รัฐบาลจัดเก็บรายได้สุทธิ 1.39 แสนล้านบาท สูงกว่าประมาณการ 7,310 ล้านบาท ส่งผลให้ในช่วง 5 เดือนแรกของปีงบประมาณ 2555 รายได้รัฐบาลสุทธิเท่ากับ 6.7 แสนล้านบาท สูงกว่าเป้าหมาย 2.53 หมื่นล้านบาท ในจำนวนนี้ปรากฏว่ารัฐวิสาหกิจนำส่งรายได้ 4.64 หมื่นล้านบาท สูงกว่าเป้าหมาย 4,204 ล้านบาท หรือ 10% และสูงกว่าช่วงเดียวกันปีที่แล้ว 18% เนื่องจากการทางพิเศษแห่งประเทศไทย โรงงานยาสูบ และบริษัท ท่าอากาศยานไทย ได้นำส่งรายได้/จ่ายเงินปันผลจากกำไรสุทธิประจำปี 2554 จำนวน 1,040, 1,000 และ 800 ล้านบาท ตามลำดับก่อนกำหนด
นอกจากนี้ บริษัท กสท โทรคมนาคม จ่ายเงินปันผลสูงกว่าประมาณการ 937 ล้านบาท